Rahandusministeeriumi vastus päringule Ares(2022)8253645-29/11/2022

**Teema: EUP(2022) 10339: postitasud ELi imporditud väikese väärtusega postisaadetiste tollivormistusel tolliesindamise eest**

Euroopa Komisjon on uurinud Eestis tegutseva universaalpostiteenuse osutaja Omniva (AS Eesti Post) tegevust ning jõudnud järeldusele, et Omniva võtab kolmandatest riikidest saabuvate postipakkide eest tollivormistustasu. Ehkki teenustasu kehtestamine reaalselt osutatava teenuse eest juhul, kui see on proportsionaalne osutatava teenusega, ei ole vastuolus ELi õigusega, ei ole Komisjonil piisavalt andmeid hindamaks, kas Omniva võetav teenustasu vastab proportsionaalsuse nõudele.

Omniva võetava tollivormistustasuga seoses selgitame järgmist:

1. Enne Eesti liitumist Euroopa Liiduga oli Tolliametile tollideklaratsiooni esitamine lõivustatud toiming. Tol ajal kehtinud riigilõivuseaduse[[1]](#footnote-1) § 100 kohaselt tasuti kauba tolliformaalsuste eest ühe tollideklaratsiooni kohta riigilõivu 100 Eesti krooni. 2004. aasta 1. mail kaotas riigilõivuseaduse § 100 kehtivuse ning sellest ajast ei ole tollideklaratsiooni esitamise eest riiklikku maksu, tasu ega lõivu kehtestatud.

2. Eesti on järginud nii kehtiva liidu tolliseadustiku[[2]](#footnote-2) kui enne seda jõus olnud ühenduse tolliseadustiku[[3]](#footnote-3) põhimõtet, et isikul on õigus tolliga otse suhelda ja esitada tollideklaratsioon enda nimel. Professionaalse tollimaakleri teenuse kasutamine ei ole Eestis kohustuslik.

Postisaadetiste tolliformaalsuste regulatsioon oli sätestatud valitsuse määrusega tolliseaduse eelmise redaktsiooni[[4]](#footnote-4) alusel. Viidatud määruse[[5]](#footnote-5) § 7 lg 3 punkti 2 kohaselt võis postisaadetise saaja postisaadetise kättesaamiseks esitada ise tollideklaratsiooni oma elu- või asukohajärgsele postiasutusele. Postiasutus võis isiku eest tolliformaalsused teha ainult juhul, kui teenuse osutamise kohta oli sõlmitud postisaadetise saajaga vastav leping (§ 6 lg 3 p 1). Tollivormistusteenuse osutamise eest võis postiteenuse osutaja küsida tasu (§ 6 lg 5).

Uue liidu tolliseadustiku (määrus 952/2013) vastuvõtmise järgselt, kui liikmesriigid hakkasid oma siseriiklikku tollialast õigust ajakohastatud ELi tolliregulatsiooniga kooskõlla viima, otsustas Eesti vältida siseriiklikus õiguses ülereguleerimist. Seepärast ei ole kehtiva tolliseaduse[[6]](#footnote-6) alusel rahvusvaheliste postisaadetiste tolliformaalsuste korda kehtestatud sarnaselt varem kehtinud valitsuse määrusele. Lisaregulatsiooni järgi puudus vajadus, sest nii Maksu- ja Tolliamet kui Omniva lähtuvad tolliformaalsuste läbiviimisel liidu tolliseadustiku sätetest ja põhimõttest, et isikul on õigus tolliga otse suhelda ning et esindamiseks peab esindajal olema esindatava kirjalik volitus (liidu tolliseadustiku artiklid 18 ja 19).

3. Eesti Maksu- ja Tolliamet lõi 2016. aastal eraisikust postisaadetise saajaid silmas pidades nende tollivormistuse lihtsustamiseks ja kiirendamiseks elektroonilise deklareerimise e-lahenduse. Eesti on üks väheseid riike, kes sellist mugavat ja kiiret e-teenust[[7]](#footnote-7) pakub. Näiteks oli 2022. aastal väikesaadetiste tollideklaratsioonide osakaal, kus eraisikust paki saajad esitasid tollideklaratsiooni Maksu- ja Tolliameti e-teeninduskeskkonnas iseseivalt ca 40%. Selline kõrge osakaal lubab järeldada, et postisaadetise kohta tollideklaratsiooni esitamine on lihtne ning postiteenuse osutaja ei tee isikutele selles osas takistusi.

4. Komisjon on esitanud Eestile järgmised küsimused ning soovib teavet:

*1) Kinnitus selle kohta, et Omniva poolt tolliteenuste eest võetav(ad) tasu(d) on proportsionaalne (proportsionaalsed) postipaki saajale osutatava teenusega.*

Tolliesindaja teenuste hinnad kujunevad turutingimustes ning ei ole riiklikult reguleeritud. Ehkki Omniva on ainuke universaalpostiteenuse osutaja Eestis, pakuvad väikesaadetiste kohaletoimetamisel universaalpostiteenuse osutajale konkurentsi kullerfirmad. Omniva poolt võetavate tolliteenuse tasude proportsionaalsuse hindamiseks tuleb tasusid võrrelda turul samaväärset teenust pakkuvate kullerfirmade teenustasudega. Nimekirja tolliesindajatest, sh posti- ja kullerfirmadest, kellele Maksu- ja Tolliamet on väljastanud tolliagentuuri tegevusloa, leiab Maksu- ja Tolliameti veebilehelt[[8]](#footnote-8). Posti- ja kullerfirmade teenuste hinnad leiab nende veebilehtedelt.

Omniva erakliendi tollivormistusteenuse hinnad leiab Omniva veebilehelt: <https://www.omniva.ee/abi/tolliinfo>. Omniva on saabuva postisaadetise tollivormistusteenuse hinnastanud vastavalt sellele, kas tegemist on automatiseeritud teenusega või manuaalse protsessiga. Automatiseeritud teenust saab kasutada kuni 150 euro väärtuses saadetiste puhul, mida on võimalik deklareerida tollideklaratsiooni H7 andmestikuga. Automatiseeritud tollideklaratsiooni hind on 2,35 eurot, mis on kõige soodsam tolliteenus turul.

Kui postisaadetise andmed ei ole automatiseeritud kujul, vaid kasutada tuleb manuaalset protsessi, näiteks on andmemaht suur ning andmed esitatakse tollideklaratsiooni H1 andmestikuna, on tollivormistusteenuse tasu 15 eurot, mis on samuti soodsam, kui konkurentide poolt osutatavad deklareerimisteenused.

Kui saadetise tellimisel ja saatmisel kasutatakse IOSS süsteemi (*import one stop shop),* siis sellisesaadetise puhul Omniva paki saajalt teenustasu ei võta*.*

*2) Kas sama tasu võetakse olenemata sellest, kas tolliesindaja on Omniva või teeb postipaki saaja tollivormistuse ise või oma tolliesindaja ja mitte Omniva kaudu? Kui tasud ei erine, palun põhjendage.*

Omniva võtab tollivormistusteenuse eest tasu juhul, kui paki saaja on Omnivat volitanud enda eest tollivormistust tegema. Kui isik teeb tollideklaratsiooni ise või volitab ennast esindama kolmanda isiku, ei võta Omniva tasu. Vastav selgitus paki saaja deklareerimise võimaluste kohta Maksu- ja Tolliameti e-teenuste keskkonnas või Omniva esindajaks valimisel on leitav Omniva veebilehelt: <https://www.omniva.ee/abi/tolliinfo>

*3) Selgitus, mis teenust hõlmab „Deklaratsiooni muutmine (sh. kauba poolitamine) või tühistamine saaja soovil“, mille maksumus on 35 eurot. Kas see tasu on osutatava teenusega proportsionaalne?*

Tollideklaratsiooni peab muutma, kui saadetis sisaldab kaupa, mille import Euroopa Liitu on keelatud. Seetõttu tuleb kaubasaadetis avada, keelatud kaup saadetisest eraldada, saadetis uuesti sulgeda („kauba poolitamine“). Keelatud kaup kuulub tollieeskirjade kohaselt hävitamisele. Lisaks muudetud algsele tollideklaratsioonile esitab postiteenuse osutaja Maksu- ja Tolliametile ka kauba hävitamise deklaratsiooni. Viidatud tegevused on täiendavad toimingud postiteenuse osutajale.

Kui deklaratsioon tühistatakse, ja kaup saadetakse paki saatjale tagasi, on samuti tegemist manuaalse protsessiga, millega kaasnevad postiteenuse osutajale lisaks raamatupidamislikud toimingud esialgse maksusumma tagastamisel kliendile.

Kõik kirjeldatud tegevused on ajamahukad ning seetõttu on deklaratsiooni muutmise või tühistamise teenustasu 35 eurot, mida saab pidada proportsionaalseks osutatava teenusega.

*4) Selgitus, kas Omniva teavitab kliente kõigist järgmistest aspektidest:*

*a. nende õigus määrata esindaja või teha ise kauba tollivormistus,*

*b. Omniva teenuste eest võetavad tasud*

*c. protseduurid, mille kaudu saavad kaubasaajad teha postisaadetise tollivormistust ilma Omniva tollivormistusteenust kasutamata*

Nagu eelpool viidatud, on Omniva veebilehel[[9]](#footnote-9) teave saadetise deklareerimisvõimaluse kohta Maksu- ja Tolliameti e-keskkonnas, Omniva esindajaks määramise ning teenuse hindade kohta.

Postipaki saabumisel teavitab Omniva saadetise saajat paki saabumisest kas e-kirja teel, paberkandjal saadetava teavitusega või sms-teavitusega. Teavituses on link saabumislehele ning teave nii iseseisva deklareerimisvõimaluse kohta, kui Omniva volitamise kohta.

Eelöeldut arvestades saame kinnitada, et Omniva annab postipaki saajale kogu teabe saadetise deklareerimise võimaluste, Omniva teenuse ja teenuse hindade kohta.

Eve-Ly Kübard

Maksu- ja tollipoliitika osakond, RaM

30.01.2023

1. Riigilõivuseadus <https://www.riigiteataja.ee/akt/728933> [↑](#footnote-ref-1)
2. Euroopa Parlamendi ja nõukogu määrus (EL) nr 952/2013, 9. oktoober 2013, millega kehtestatakse liidu tolliseadustik <https://eur-lex.europa.eu/legal-content/ET/TXT/?uri=CELEX%3A02013R0952-20221212&qid=1675086937090> [↑](#footnote-ref-2)
3. Euroopa Parlamendi ja nõukogu määrus (EÜ) nr 450/2008, 23. aprill 2008, millega kehtestatakse ühenduse tolliseadustik (ajakohastatud tolliseadustik) [↑](#footnote-ref-3)
4. Tolliseaduse § 32 lõige 3 (Riigi Teataja I 2004, 28, 188) <https://www.riigiteataja.ee/akt/740392> [↑](#footnote-ref-4)
5. # Vabariigi Valitsuse 07.07.2005 määrus nr 154 „Rahvusvahelisele postisaadetisele tollikäitlusviisi määramiseks vajalike tolliformaalsuste teostamise kord“ (RT I 2005, 41, 315) <https://www.riigiteataja.ee/akt/920556>

   [↑](#footnote-ref-5)
6. Tolliseadus <https://www.riigiteataja.ee/akt/112052021008> [↑](#footnote-ref-6)
7. <https://www.emta.ee/eraklient/saadetised-reisimine-elama-asumine/saadetised/paki-deklareerimine> [↑](#footnote-ref-7)
8. <https://www.emta.ee/ariklient/toll-kaubavahetus/tollivormistus/tolliagentuurid#kaudne-esindamine> [↑](#footnote-ref-8)
9. <https://www.omniva.ee/abi/tolliinfo> [↑](#footnote-ref-9)